หนี้เสียสินเชื่อบุคคลวิ่งฉิว
อันตรายมาตามนัด ธปท.เผยยอดสินเชื่อส่วนบุคคล พุ่งพรวดถึง 2.4 แสนล้านบาท ยอดค้างชำระเกิน 3 เดือนพุ่งถล่มทลาย 37.8% เมื่อเทียบกับปีก่อน
14 พ.ย. 2555

อันตรายมาตามนัด ธปท.เผยยอดสินเชื่อส่วนบุคคล พุ่งพรวดถึง 2.4 แสนล้านบาท ยอดค้างชำระเกิน 3 เดือนพุ่งถล่มทลาย 37.8% เมื่อเทียบกับปีก่อน 
ธนาคารแห่งประเทศไทย (ธปท.) รายงานยอดใช้สินเชื่อส่วนบุคคลในงวดสิ้นเดือน ก.ย. 2555 ว่า ทั้งระบบมีจำนวนบัญชีผู้ใช้สินเชื่อส่วนบุคคลรวมทั้งสิ้น 9.53 ล้านบัญชี เพิ่มขึ้นจากสิ้นเดือน มิ.ย.ที่ผ่านมาถึง 3.33 แสนใบ หรือ 3.62% โดยจำนวนบัญชีทั้งหมดมียอดสินเชื่อคงค้าง 2.4 แสนล้านบาท เพิ่มขึ้นร่วม 1.17 หมื่นล้านบาท หรือ 5.15% ในสินเชื่อทั้งหมดปรากฏว่า มียอดผิดนัดชำระหนี้เกิน 3 เดือนถึง 7,382 ล้านบาท คิดเป็น 9.38% 
ทั้งนี้ เมื่อเปรียบเทียบกับระยะเดียวกันของปีก่อน ปรากฏว่าสินเชื่อส่วนบุคคลทั้งระบบมีจำนวนบัญชีผู้ใช้สินเชื่อเพิ่มขึ้นถึง 6.85 แสนบัญชี หรือ 7.75% มียอดสินเชื่อคงค้างเพิ่มขึ้น 3.14 หมื่นล้านบาท หรือราว 15.07%
ประเด็นที่สำคัญ คือ สินเชื่อบุคคลทั้งหมดมียอดผิดนัดชำระหนี้เกิน 3 เดือน เพิ่มขึ้น 2,025 ล้านบาท หรือ 37.8% ซึ่งถือว่าการผิดนัดชำระเพิ่มขึ้นในอัตราที่สูงมาก แม้จะยังไม่น่าเป็นห่วง เนื่องจากปริมาณผิดนัดชำระหนี้ไม่สูงมากนัก จึงยังไม่ต้องมีมาตรการดูแลเพิ่มเติม
ธปท.ยังรายงานการให้บริการบัตรเครดิตในระบบสถาบันการเงินงวดสิ้นเดือน ก.ย.อีกว่า ทั้งระบบมียอดการใช้จ่ายผ่านบัตรเครดิตรวมทั้งสิ้น 1 แสนล้านบาท เพิ่มขึ้น 788 ล้านบาท หรือ 0.79% เมื่อเทียบกับสิ้นเดือน มิ.ย. 2555 ที่มียอดใช้จ่ายรวม 9.95 หมื่นล้านบาท แบ่งเป็น การใช้จ่ายในประเทศ 8.19 หมื่นล้านบาท เพิ่มขึ้น 172 ล้านบาท การใช้จ่ายในต่างประเทศ 6,012 ล้านบาท เพิ่มขึ้น 394 ล้านบาท การเบิกถอนเงินสดล่วงหน้ามีทั้งสิ้น 1.24 หมื่นล้านบาท เพิ่มขึ้น 221 ล้านบาท 
จำนวนบัตรทั้งระบบในสิ้นเดือน ก.ย.ปีนี้ มีทั้งสิ้น 16.36 ล้านใบ เพิ่มขึ้น 3.81 แสนใบ มียอดสินเชื่อคงค้างทั้งสิ้น 2.26 แสนล้านบาท เพิ่มขึ้น 4,931 ล้านบาท ในจำนวนนี้มียอดหนี้ค้างชำระเกิน 3 เดือน ทั้งสิ้น 5,392 ล้านบาท เพิ่มขึ้น 162 ล้านบาท 
สำหรับประเภทของการใช้จ่าย พบว่า มีปริมาณการใช้จ่ายในประเทศเพิ่มขึ้น 4,286 ล้านบาท ใช้จ่ายในต่างประเทศเพิ่มขึ้น 1,318 ล้านบาท การเบิกถอนเงินสดล่วงหน้าลดลง 3,715 ล้านบาท 
ขณะที่จำนวนบัตรเครดิตทั้งระบบเพิ่มขึ้น 1.28 ล้านใบ หรือ 8.5% ยอดสินเชื่อคงค้างเพิ่มขึ้น 1.98 หมื่นล้านบาท หรือ 9.56% และเอ็นพีแอลเพิ่มขึ้น 540 ล้านบาท หรือ 11.12%